钦定古今图书集成/历象汇编/乾象典/第036卷 > 《测食》 > 《月体当食尚有光色》
## 钦定古今图书集成/历象汇编/乾象典/第036卷 > 《测食》 > 《月体当食尚有光色》

问：“无光之月，一入地影，遂全失其借光也。然食时尚
有依稀可见之光，天文家每视食月之色，预言食之
征验。若人以目切墙屋，揜其未食之光体，而独视其
既食之乌体，其光尚明于星也。盖物之可见，必借外
光，不独能见物体，且更能发越物色也。月既在地，影
即失借光，安得尚有色乎？”曰：“月体虽食，尚有微光。今”
直以影为明者，误也；以影为暗者，亦误也。称影为明
暗之中者，庶为近之。盖日所正照为最光明，有物隔
之，而四傍之气映射，或对面之光反照，虽无最光明，
亦有次光明也。如一室之外为最光明，一室之内为
次光明也。云之上为最光明，云之下为次光明也。直
至所隔愈深，去光愈远，并次光明亦渐微。微而又微，
以至丝毫无光，乃为暗耳。夫人与地近，日与地远，人
居地此面，日在地彼面。至夜子时，人在地影至浓之
中，近物尚能别识。何况月在地影至锐之处，次光明
正盛，其有光色，又何疑乎？且人在极暗，则月光虽微，
视之反觉明也。